Vaineikiai

Vaineikiai – kaimas centrinėje Kretingos rajono savivaldybės dalyje, 6 km į rytus nuo Darbėnų ir 9 km į pietus nuo Grūšlaukės, prie Akmenos upės.

Geografija 

Kaimas įsikūręs abipus Akmenos upės. Vakaruose Akmena ir dešinysis jos intakas Šlaveita skiria kaimą nuo Barkelių miško. Pietiniu pakraščiu teka kitas Akmenos intakas Vaineikupis, už kurio prasideda Garždupio kaimo žemė. Kaime susieina keliai iš Darbėnų, Grūšlaukės, Vaineikių Medsėdžių, Kūlupėnų ir Šukės. Iš rytų pusės kaimo žemes juosia Vaineikių miškų masyvas.

Istorija 

Pirmąkart paminėtas 1576 m. Pavadinimas kilęs iš asmenvardžio Vaineikis daugiskaitinės formos. Priklausė Darbėnų dvarui ir parapijai.

Kaimas apėmė didelę teritoriją, kuri ribojosi su Kūlupėnų, Barkelių kaimų, Gargždupio, Kašučių, Darataičių, Šlaveitų ir Akmenalių bajorkaimiais. XVII–XIX a. bendro naudojimo paribio žemėse ir miškuose susiformavo vienkieminiai Vaineikių Medsėdžių, Dubašių, Degimų užusieniai, o apie 1775 m. – Vaineikių-Rubiniškių palivarkas, kurie XIX a. – XX a. pradžioje tapo savarankiškais kaimais.

XVI–XIX a. pradžioje kaime veikė dvejos kapinės, kuriose daugiausia laidoti nuo maro epidemijų mirę gyventojai.

XVIII a. Vaineikių valstiečiai pasipriešino Palangos seniūnų Mirbachų savivalei.

1846 m. buvo 27 dūmai. 1861 m. įkurta Vaineikių seniūnija, priklausanti Darbėnų valsčiui. XIX a. antroje pusėje Vaineikių kaimo bendruomenę sudarė Vaineikiai, Pabiržtvininkų, Užgirio, Degimų ir Dubašių užusieniai. 201 bendruomenės valstietis 1870 m. valdė 912 rėžių žemės, už kuriuos mokėjo išperkamuosius mokesčius Darbėnų dvaro savininkui Juozapui Tiškevičiui.

Nuo XIX a. kaimo kryžkelėje stovėjo dviejų kryžmų kryžius (Karavyko, Benediktinis, Pavietrinis kryžius), o šalia jo – koplytėlė, kurie kaimo gyventojų lėšomis 1909 m. atnaujinti

1918 m. pradėjo veikti Vaineikių pradinė mokykla. 1923 m. kaime buvo 54 ūkiai. Ant Akmenos upės kranto stovėjo medinis vandens malūnas.

1936 m. įsteigtas Lietuvių tautinio jaunimo „Jaunoji Lietuva“ sąjungos Vaineikių skyrius, kuriam 1937 m. priklausė 20 narių. Jaunalietuviai rūpinosi įsteigti kaime pašto agentūrą, organizavo namų ruošos kursus ir suaugusiųjų vakarinius kursus pradžios mokyklos 5–6 klasių programai įsisavinti. Skyrius savo jėgomis ir lėšomis 1937 m. pastatė Vilniaus koplytėlę.

Pokario metais Vaineikiai buvo kolūkio ir apylinkės administracinis centras. Kaime duris atvėrė Darbėnų vartotojų kooperatyvo parduotuvė, 1962 m. – kultūros namai, 1967 m. – biblioteka. Ūkius sustambinus kaimas liko pagalbine Kašučių kolūkio gyvenviete.

XX a. antroje pusėje kaimą garsino Liudvikas Liaudanskas, surinkęs iš melioruojamų apylinkės sodybų nemažą etninės kultūros vertybių kolekciją, dalį kurios perdavė Lietuvos liaudies buities muziejui.

Gyventojai

Žymūs žmonės 
 Jonas Kiauleikis (1918–1990), Lietuvos gydytojas endokrinologas, medicinos mokslų kandidatas;
 Juozas Radikas (1935–2005), Lietuvos gydytojas, valstybės veikėjas, Lietuvos didžiojo kunigaikščio Gedimino ordino Komandoro kryžiaus kavalierius.
 Juozas Paulauskas (1917–1950), Lietuvos partizanas, Lietuvos laisvės armijos Žemaičių apygardos Kardos rinktinės vadas.

Kultūros paveldas 
 Mitologinis akmuo, vadinamas Šlaveitos kūliu;
 Mitologinė vieta, vadinama Pilale, Papilale, Žuvėdų pilale;
 Senosios kapinės, vadinamos Markapiais (XVI – XIX a.);
 Senosios kapinės, vadinamos Sontakio kapeliais, Švedų kapeliai (XVII – XIX a.);
 Koplytėlė su Marijos Maloningosios skulptūra (XIX a. pab. – XX a. I pusė);
 Koplytėlė su ornamentuotu kryželiu ir Marijos Maloningosios skulptūra (XIX a. pab. – XX a. I pusė);
 Kryžkelės koplytėlė su Kristaus prie stulpo skulptūrine grupe (skulptūra – 1909 m., autorius – Juozapas Paulauskas; koplytėlė – 1990 m., meistras – Juozas Brazdauskas);
 Kryžkelės monumentalus kryžius (XXI a. pradžia, meistras Stasys Ronkaitis);
 Stogastulpis su Šv. Jono Nepomuko bareljefu (2005 m., autorius – Vytautas Jaugėla);
 Kryžius žuvusiems partizanams (2000 m.; fundatorius J. Mickus, meistras A. Kontrimas).

Šaltiniai

Nuorodos 
 Audra Venckuvienė. Vaineikių turtai – Akmena ir žmonės. Vakarų ekspresas 2008, sausio 16

Kretingos rajono savivaldybės gyvenvietės